Superrugby: Wie kan die Crusaders stuit?Klinies en nogmaals klinies, met die een hand reeds op die trofee … Rugby gaan oor beheerde besit en wanneer jy nie genoeg besit in die vaste fasette verower nie, kan jy dit maar amper op jou maag skryf om ŉ span soos die Crusaders tuis in ŉ uitspeelwedstryd te klop. Dít het die Hurricanes, wat ongetwyfeld die gevaarlikste agterspelers in die Superreeks het, weer besef toe die Crusaders hulle met 30-12 in die halfeindstryd geklop het nadat die tuisspan rustyd met 18-7 voor was. Die Crusaders, wat die reeks reeds agt keer gewen het en nou in 20 uitspeelwedstryde op hul tuisveld onoorwonne is, speel aanstaande Saterdag in hul 13de eindstryd wanneer hulle tuis óf teen die Lions óf die Waratahs te staan kom. Die groot vraag is: hoe klop jy ŉ span wat die botoon in die skrums voer, al sy lynstane wen, net vier losskrums verloor, beter verdedig, verder met die bal vorder, minder strafskoppe afstaan en minder hanteer- en ander foute begaan? Ja, niks is seker in rugby onmoontlik nie, maar jy sal bo jou vermoë moet speel en hoop dat die Crusaders ŉ liederlike afdag het as jy wil wen. Die Hurricanes het maar min ondernemingsgees gehad en was flou op die aanval omdat hul agterspelers agter die voordeellyn gewurg is. Nie een van die brekers Beauden Barrett, Ngani Laumape of Jordie Barrett kon hul stempel behoorlik afdruk nie. Wanneer daar ook geskop is, was dit takties nie in die kol nie en só is kosbare besit weggegee. Maar, soos in elke wedstryd wanneer jou voorspelers nie oorheers nie, sal dit maar sukkel-sukkel gaan. Die Crusaders het immers sewe All Blacks in die beginspan gehad en het die toutjies getrek. Sam Whitelock, Scott Barrett en Kieran Read was onverbeterlik in die lynstane; Matt Todd-hulle het die stryd om die losbal oorheers; en Owen Franks, Codie Taylor en Joe Moody was rotse in die skrum. Kan die Lions, as hulle teen die Waratahs wen, die Crusaders klop? Wel, hulle kon dit verlede jaar op Ellispark nie regkry nie. Hoe gaan hulle dit ná ŉ lang vlug na Christchurch doen? Puntemakers: Crusaders (18) 30: Drieë: Richie Mo’unga, George Bridge, David Havili, Braydon Ennor. Doelskoppe: Mo’unga (2). Stradoele: Mo’unga (2) Hurricanes (7) 12: Drieë: Julian Savea, Ben Lam. Doelskop: Beauden Barrett.